DA Den Europæiske Unions Tidende C 112/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 112/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»MARRONE DI CAPRESE MICHELANGELO«

EF-Nr.: IT-PDO-0005-0455-12.04.2005

BOB ( X ) BGB ( )

Dette resumé indeholder de vigtigste oplysninger af varespecifikationen til orientering.

1. Medlemsstatens Ansvarelige Myndighed:

Navn : Ministero Delle Politiche Agricole E Forestali Adresse : Via XX Settembre n. 20 00187 Roma ITALIA Tlf. : +39 0646655104 Fax : +39 0646655306 e-mail : saco7@politicheagricole.gov.it

2. Sammenslutning:

Navn : Comitato Promotore per il riconoscimento della D.O.P. »Marrone di Caprese Michelangelo« Adresse : Località Manzi 180/b 52033 Caprese Michelangelo (AR) ITALIA Tlf. : +39 0575791114/0575791009 Fax : +39 0575730510 e-mail : moronline79@inwind.it Sammensætning : Producent/forarbejdningsvirksomhed ( X ) Andre ( )

3. Produktets Art:

Kategori 1.6 — Frugt, grøntsager og korn, også forarbejdet

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Marrone di Caprese Michelangelo«

4.2. Beskrivelse:

Til produktion af »Marrone di Caprese Michelangelo« anvendes frugter af den lokale økotype »Marrone di Caprese Michelangelo« af arten ægte kastanjer; den spises frisk eller tørret. De karpologiske egenskaber ved konsum af den friske kastanje er følgende: Frugten: havannabrun skal med lysere eller mørkere brune striber, afrundet ellipseform; den midterste frugt dog mere firkantet. Nødden er ibenholthvid, og frøhinden er lettere graveret heri; duften kendetegnes ved mandel og vanilje. Egenskaberne af den tørre kastanje til konsum er følgende: Frugten: sund, hel, dog op til 5 % med fejl eller spor af orm eller mug. Farve: ibenholt eller lys strågul.

4.3. Geografisk område:

Produktionsområdet for »Marrone di Caprese Michelangelo« findes i bjergområderne i følgende kommuner i Arezzo-provinsen: hele Caprese Michelangelo kommunes administrative område; en del af Anghiari kommune mod nord, fra krydset mellem den administrative grænse for Caprese Michelangelo kommune afgrænset af provinsvej nr. 57 »Catenaia«, indtil grænsen af Sabbiano kommune.

4.4. Bevis for oprindelse:

Hver enkelt fase i produktionsprocessen overvåges, idet input og output for hver fase dokumenteres. På denne måde og ved at producenterne, parcellerne, hvor kastanjerne dyrkes, tørrevirksomhederne og pakkevirksomhederne opføres i særlige registre, der føres af kontrolinstansen, sikres det, at produktet kan spores hele vejen gennem produktionsprocessen. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan. Konstaterer kontrolinstansen overtrædelse af bestemmelserne, kan produktet ikke — selv om overtrædelsen kun berører en enkelt fase i produktionskæden — markedsføres med den beskyttede oprindelsesbetegnelse »Marrone di Caprese Michelangelo«.

4.5. Produktionsmetode:

Ifølge varespecifikationen må plantetætheden i plantagerne ikke overstige 120 planter pr. ha. I produktionsplantagerne er det tilladt at have op til 10 % andre arter af hensyn til bestøvningen. Der må høstes fra den 20. september, men ikke ved nedslåning eller med andre mekaniske og/eller kemiske midler, der fremmer eller accelererer frugternes fald fra træet. Det er tilladt at anvende mekanisk opsamling, mekanisk adskillelse af kastanjerne fra skålen, mekanisk slåning af bunker af kastanjeskåle (»pegliai«) og fjernelse af blade med mekaniske ventilatorer, da disse ikke beskadiger produktets egenskaber. Hvad angår frugter med henblik på konsum i frisk tilstand, anvendes udelukkende frugter af arten »marrone«. Frugterne sorteres manuelt for at fjerne frugter, der er beskadiget af sygdom eller andre faktorer. 95 vægtprocent af frugterne skal opfylde ovennævnte krav. Der må højst gå 90 frugter på kiloet. Frugterne skal ikke rengøres. Til tørrede kastanjer anvendes frugter af »marrone«-arten. Produktet opnås ved tørring og efterfølgende afskalning af frugterne. Tørringen foretages med traditionelle træfyrede tørreapparater eller med varm luft. Tørringen er færdig efter 40 dage at regne fra det øjeblik, hvor kastanjerne placeres på tørrebakkerne. Afskalningen foretages med afskalningsmaskiner. Produktion og emballering skal finde sted i området for at garantere kvaliteten, sporbarheden og kontrollen. »Marrone di Caprese Michelangelo« DOP skal emballeres i det under pkt. 4.3 afgrænsede område for at undgå, at der ikke går for lang tid mellem høst og emballering, idet transport og for megen håndtering kan beskadige produktet. Produktet opsamles frisk og stadig i skallen; den høje fugtighed i de opsamlede frugter kunne forårsage opvarmning med udbrud af mug, forrådnelse eller ubehagelige lugte, der kunne forringe produktets kvalitet, og derfor bør emballeringen finde sted hurtigst muligt.

4.6. Tilknytning:

»Marrone di Caprese Michelangelo«'s særegenskab ligger i det høje stivelsesindhold, der skyldes jordens høje fugtighedsindhold i de områder, hvor spisekastanjerne dyrkes. Andre faktorer, der er bestemmende for det høje stivelsesindhold, er kastanjeplantagernes beliggenhed, der bevirker, at træerne allerede fra morgenstunden kan udnytte solenergien, der giver en hurtig fordampning af eventuel morgendug om sommeren; geomorfologien og den høje beliggenhed fremmer desuden hyppig, men moderat ventilering. Den optimale bestråling af trækronerne skyldes den ringe plantetæthed og beskæringen. De særlige jordbundsklimatiske forhold giver desuden ensartede, typiske og særegne produkter. Jorden består af brun, sur og udvasket jord uden eller med meget ringe kulstofindhold og er derfor sur eller sub-sur. Klimaet er typisk subkontinentalt med middelhårde vintre og blide somre med en nedbørsmængde på omkring 800 mm om året. Alle disse faktorer giver tilsammen produktets typiske morfologiske og organoleptiske egenskaber, der gør det yderst værdsat og letgenkendeligt.

Kastanjeplantagerne dækker på ensartet vis hele Alpe di Catenaria-skråningen. Lokalsamfundet har i utallige generationer stået for plantagebevoksningen, der startede i det 9. og 10. århundrede under Arimanni-herredømmet. Siden da er der foregået en lang omformningsproces, hvorigennem de vilde kastanjer langsomt er blevet til ægte kastanjer ved podning. Og siden da har pleje af kastanjeplantagerne været enhver families hovederhverv. Kastanjedyrkning blev således vigtig som indkomstkilde og ernæringsgrundlag for hele områdets befolkning. Kastanjeproduktionen har desuden givet næring til børnerim og folkesange samt opskrifter til mange lokalretter helt frem til i dag.

4.7. Kontrolorgan:

Navn : Camera Di Commercio Di Arezzo Adresse : Viale Giotto, 4 52100 Arezzo ITALIA Tlf. : +39 05753030 Fax : +39 0575300953 e-mail : segreteriagenerale@ar.camcom.it

4.8. Mærkning:

Det friske produkt emballeres i forseglede beholdere på 1, 2, 3,5, 10 og 25 kg. På mærkningen skal der stå: »Marrone di caprese michelangelo« og »Denominazione di origine protetta« med større skrift end alle andre oplysninger, undtagen udtrykket »Prodotto della montagna«. Bob-logoet er obligatorisk. Emballeringsvirksomheden skal anføres. Det tørrede produkt emballeres i forseglede beholdere på 0,5, 1, 2, 3,5, 10 og 25 kg. På mærkningen skal være anført »Castagne secche marrone di caprese michelangelo« og »Denominazione di origine protetta« med større skrift end de andre oplysninger. Udtrykket »Prodotto della montagna«. Bob-logoet. Emballeringsvirksomheden skal anføres. Logoet består af en stiliseret kastanje, hvor der i midterpartiet er et portræt af michelangelo buonarroti; det er detaljeret beskrevet i varespecifikationen.

Denominazione d’ Origine

Protetta

Prodotto della Montagna

(1) EUT L 93 af 31.3.2006, s. 12.